ເມື່ອບໍ່ດົນມານີ້, ທ່ານ John Horgan - ຂ້າຫຼວງລັດແຂວງ British Columbia ຂອງການາດາ, ໄດ້ມີການພົບປະກັບສະຖານກົງສຸນໃຫຍ່ຫວຽດນາມ ປະຈຳນະຄອນ Vancouver ທ່ານ ຫງວຽນກ່ວາງຈູງ.
ຕາມສຳນັກຂ່າວສານຫວຽດນາມ ປະຈຳການາດາ, ທ່ານ ຫງວຽນກ່ວາງຈູງ - ກົງສຸນໃຫຍ່ຫວຽດນາມ ປະຈຳນະຄອນ Vancouver ໄດ້ສົ່ງສານອວຍພອນຂອງບັນດາການນຳຫວຽດນາມ ເຖິງທ່ານ John Horgan - ຂ້າຫຼວງລັດແຂວງ British Columbia ຂອງການາດາ ແລະ ເນັ້ນໜັກເຖິງການເດີນທາງເປັນເວລາ 48 ປີທີ່ຍາວນານຂອງສາຍພົວພັນມິດຕະພາບ ແລະ ການພັດທະນາທີ່ດີລະຫວ່າງສອງປະເທດ.
ທີ່ການພົບປະ, ສອງຝ່າຍໄດ້ກ່າວເຖິງຄວາມສາມາດບົ່ມຊ້ອນ ແລະ ກາລະໂອກາດການຮ່ວມມືລະຫວ່າງບັນດາວິສາຫະກິດຫວຽດນາມ ແລະ ແຂວງ British Columbia, ພິເສດແມ່ນໃນຂົງເຂດການສຶກສາ, ການທ່ອງທ່ຽວ, ການພົບປະແລກປ່ຽນປະຊາຊົນ, ການຮ່ວມມືດ້ານແຮງງານ….
ສອງຝ່າຍກໍ່ໄດ້ເນັ້ນໜັກວ່າ ສັນຍາຮອບດ້ານ ແລະ ກ້າວໜ້າສຳລັບການເປັນຄູ່ຮ່ວມມືຂ້າມປາຊີຟິກ (CPTPP) ກຳລັງເປີດໂອກາດໃໝ່ສຳລັບການຮ່ວມມື ໃນຂົງເຂດເສດຖະກິດ, ການຄ້າ ແລະ ການລົງທືນໃຫ້ແກ່ທັງສອງຝ່າຍ.
ໃນປີ 2020, ເຖິງວ່າໄດ້ຮັບຜົນກະທົບຈາກການແຜ່ລະບາດຂອງພະຍາດ COVID-19, ການຄ້າລະຫວ່າງຫວຽດນາມ ແລະ ແຂວງ British Columbia ຂອງການາດາ ຍັງບັນລຸເກືອບ 2 ຕື້ CAD (ປະມານ 1,6 ຕື້ໂດລາສະຫະລັດ).
ທີ່ການພົບປະ, ທ່ານ John Horgan - ຂ້າຫຼວງລັດແຂວງ British Columbia ໄດ້ສະແດງຄວາມຊົມເຊີຍຫວຽດນາມ ແມ່ນໜຶ່ງໃນບັນດາປະເທດທີ່ປະສົບຜົນສຳເລັດ ໃນການປ້ອງກັນການລະບາດຂອງພະຍາດ COVID-19 ແລະ ສະແດງຄວາມປາດຖະໜາຢາກເຮັດໃຫ້ສາຍພົວພັນອັນເລິກເຊິ່ງ ລະຫວ່າງຫວຽດນາມ ແລະ ແຂວງ British Columbia ໃນສະພາບການທີ່ສອງປະເທດພວມມຸ່ງໄປເຖິງ ເພື່ອສະເຫຼີມສະຫຼອງຄົບຮອບ 50 ປີແຫ່ງການພົວພັນທາງການທູດຮອດປີ 2023.
ນັບແຕ່ປີ 2017, ຫວຽດນາມ ໄດ້ຮັກສາຖານະເປັນຄູ່ຮ່ວມມືການຄ້າໃຫຍ່ທີ່ສຸດຂອງການາດາ ໃນພາກພື້ນອາຊຽນ, ດ້ວຍມູນຄ່າການຄ້າສອງຝ່າຍບັນລຸປະມານ 5,1 ຕື້ໂດລາສະຫະລັດໃນປີ 2020. ຕາມສະຖິຕິທີ່ຜ່ານມາ ໄດ້ສະແດງໃຫ້ເຫັນວ່າ ຜູ້ສົ່ງອອກ ແລະ ນັກລົງທືນຂອງການາດາ ມີຄວາມສົນໃຈຫລາຍຂື້ນໃນທ້ອງຕະຫລາດຫວຽດນາມ - ເຊີງເປັນປະເທດມີປະຊາກອນປະມານ 98 ລ້ານຄົນ.
ຄຳຮຸ່ງ